  Майя Бывальцева Куасэн бызьылонъя Галина Кулакова нимо II калыккуспо марафонэ Россилэн 15 улосвылъёсысьтыз 600 спортсменъёс пыриськизы. Ужрад 24-тӥ южтолэзе Ижкарысь куасэн бызьылонъя Г. А. Кулакова нимо огъетын ортчиз, ивортэ Удмуртиысь тӧролэн но кивалтэтлэн пресс-службазы. Спортсменъёс 10, 30 но 50 иськемез ортчыны быгатӥзы. Куас сюрес вылэ потэмъёс пӧлын тужгес арлыдоез вал Ижкарысь Геннадий Ажимов (1948-тӥ арын вордскемын), со 50 иськемез бызьыны пусйиськиз. Куасэн бызьылонъя Галина Кулакова нимо II калыккуспо марафон 11 фото 50 иськемын вормиз Олимпи шудонъёслэн вице-чемпионэз Максим Вылегжанин. Кыкетӥ луиз Тюмень улосвылысь Юрий Гаврилов, куинетӥ – Пермь шаерысь Олег Калабин. Тодэ вайытом, азьвылгес Максим Вылегжанин калыккуспо ӵошатсконъёсы уз ни пыриськы шуыса ялӥз. Но матысь дыре со куасэн бызьылонъя Россилэн чемпионатаз мыноз, вожвылъяськонъёс 29-тӥ южтолэзьысен 7-тӥ оштолэзёзь Архангельск улосвылын ортчозы.  10 иськемын воргоронъёс пӧлын нырысетӥ луиз Удмуртиысь Константин Главатских. Кыкетӥ но куинетӥ интыосын озьы ик элькунысьтымы спортсменъёс Евгений Байбородов но Дмитрий Баграшов. Нылкышноос пӧлын 10 иськемез тужгес ӝог ортчиз Шарканысь Дина Некрасова, Ижкарысь Ольга Прокопьева кыкетӥ луиз, Дэри ёросысь Надежда Ветчанина – куинетӥ. 30 иськеме бызёнын Удмуртиысь Лилия Васильева вормиз. Кыкетӥ но куинетӥ интыосын элькунысьтымы Оксана Главатских но Снежана Иванова. Ватсалом, 50 но 30 иськемын вормисьёс быдэн 50 сюрс манетэн коньдон кузьым басьтӥзы, кыкетӥ инты понна – 30 сюрс манет, куинетӥ инты понна – 10 сюрс манет. 10 иськемын вормисьёслы 20 сюрс манет сётӥзы, кыкетӥ инты понна – 10 сюрс манет, куинетӥ интылы – 5 сюрс манет. Ваньмыз спортсменъёс марафонлэсь медальзэ басьтӥзы. Радъясьёслэн ивортэмзыя, куасэн бызьылонъя марафон оглом 3 сюрс пала адямиез люказ – спортсменъёсты, куасэн бызьылыны яратӥсьёсты но учкисьёсты. Тодэ вайытом, Куасэн бызьылонъя Галина Кулакова нимо нырысетӥез марафон 2017-тӥ арын Удмуртилэн тӧроезлэн Александр Бречаловлэн ӵектэмезъя ортчиз. Отчы огъя 2 сюрс 500 адями пыриськиз: 750 спортсменъёс но 1 сюрс 700-лэсь ятыр учкисьёс.  Тегъёс: Спорт Ижкар МаксимВылегжанин Удмуртия куасэнбызьылон марафон куас ГалинаКулакова  